Terreurklag teen Malema | Maroela Media
Die landbouorganisasie TLU SA het aanklagte van terreur teen die EFF-leier Julius Malema aanhangig gemaak.
Die aanklagte kom na die uitgesproke leier se opmerkings die afgelope naweek by 'n byeenkoms in die Vrystaat waar hy gesê het polisielede en hul gesinne sal in huise geteiken word.
Verskeie ander organisasies het reeds aanklagte teen Malema aanhangig gemaak, terwyl die minister van polisie, Bheki Cele, die uitsprake ten sterkste veroordeel het.
Die vakbond Popcru het ook teen die opmerkings uitgevaar.
Henry Geldenhuys, president van TLU SA, het Donderdag in Sheepmoor, Mpumalanga, die klag van terrorisme en ondermyning aanhangig gemaak.
"Dit is totaal onaanvaarbaar dat enige persoon blatant en in die openbaar 'n aanslag teen die polisie en sy lede loods," het Geldenhuys gesê.
"Die polisie verteenwoordig die gesag in ons land en sodanige aanslag moet dus in die ernstigste moontlike lig gesien word. Die feit dat hy ook 'n sittende lid van die parlement is, behoort verswarend teen hom te tel.
"Die staat behoort alle regsmiddele tot sy beskikking in werking te stel om korte mette te maak van hierdie soort gedrag en uitsprake."
Geldenhuys sê dit is onmoontlik om stabiliteit in die land te bou as gedrag soos dié van Malema net met 'n verklaring veroordeel word. Hy sê dit is onvoldoende en dat Malema hom nou al herhaaldelik bewys het as iemand wat wet en orde en verhoudinge tussen mense destabiliseer.
"Dit is vir ons as landbouers onaanvaarbaar dat ongegronde stellings soos hierdie gemaak word. Dit is kommerwekkend dat 'n klimaat geskep word waarin verskille met fisieke geweld besleg kan word. Mnr. Malema en sy trawante se uitsprake dra gewis by tot die geweldskultuur wat Suid-Afrika teister en elke wetsgehoorsame burger se toekoms steel.
"Die regering moet in sy optrede teen mnr. Malema wys of hy regtig die land regeer en of hy maar eintlik – soos baie keer beweer word – net pionne in die EFF se spel is."